การส่งออกไทยขยายตัวต่อเนื่องติดต่อกันเป็นเดือนที่ 4
พาณิชย์ เผยยอดส่งออกเดือนก.พ. ขยายตัว 23.1% เป็นการขยายตัวต่อเนื่องเป็นเดือนที่ 4 มั่นใจทั้งปีโต 14% ได้ตามเป้า
19 มี.ค. 2553

พาณิชย์ เผยยอดส่งออกเดือนก.พ. ขยายตัว 23.1% เป็นการขยายตัวต่อเนื่องเป็นเดือนที่ 4 มั่นใจทั้งปีโต 14% ได้ตามเป้า
นางพรทิวา นาคาศัย รมว.พาณิชย์ เปิดเผยภาวะการค้าระหว่างประเทศของไทย เดือนก.พ. ที่ผ่านมา พบว่า การส่งออกยังเพิ่มขึ้นต่อเนื่องเป็นเดือนที่ 4 โดยมีมูลค่า 14,404 ล้านเหรียญสหรัฐ เพิ่มขึ้น 23.1% มาจากสินค้าเกษตร/อุตสาหกรรมเกษตร และสินค้าอุตสาหกรรมสำคัญ ที่เพิ่มขึ้นทุกรายการ ยกเว้นทองคำที่ส่งออกลดลง ในขณะที่ตลาดหลักขยายตัวในอัตราที่ค่อนข้างสูงถึง 38.8% ส่วนตลาดใหม่ส่งออกเพิ่มขึ้นทุกตลาด ยกเว้น ฮ่องกง และออสเตรเลีย เนื่องจากการส่งออกทองคำที่ลดลง
ส่วนการนำเข้ามีมูลค่า 13,964 ล้านเหรียญสหรัฐ เพิ่มขึ้น 71.2% ซึ่งเป็นผลจากการนำเข้าสูงขึ้นทุกหมวด โดยเฉพาะสินค้าวัตถุดิบ/กึ่งสำเร็จรูป และยานพาหนะและอุปกรณ์การขนส่ง ในเดือนกุมภาพันธ์ ไทยได้ดุลการค้า 440 ล้านเหรียญสหรัฐ
นางพรทิวา กล่าวว่า ยอดการส่งออกทั้งปีน่าจะขยายตัวได้ 14% ตามที่เป้าหมายที่ตั้งไว้ แต่ยังต้องระวังปัจจัยที่อาจส่งผลกระทบ ได้แก่ ค่าเงินบาทที่แข็งค่า และสถานการณ์ทางการเมือง ที่หากยืดเยื้อ ก็อาจจะกระทบกับคำสั่งซื้อบ้าง อย่างไรก็ดี ขณะนี้การเมืองยังไม่ได้รับผลกระทบของการส่งออก ซึ่งเบื้องต้นได้เร่งชี้แจงกับประเทศคู่ค้าเพื่อสร้างความมั่นใจ และส่วนตัวเชื่อว่า เหตุการณ์จะไม่รุนแรงถึงขั้นปิดสนามบินและปิดท่าเรือ